Moqon chik kixkꞌutbꞌesi wiꞌchik ribꞌ li Jesús chiruhebꞌ li xtzolom chire li palaw Tiberias.
Joꞌkaꞌin naq kixkꞌut ribꞌ chiruhebꞌ:
Chꞌutchꞌuukebꞌ laj Simón Pedro ut laj Tomás li nayeheꞌ lut re,
ut laj Natanael,
Caná xtenamit li wan saꞌ xweent Galilea.
Wankebꞌ ajwiꞌ aran li ralal laj Zebedeo ut wibꞌebꞌ chik li xtzolom li Jesús.
Laj Simón Pedro kixye rehebꞌ:
—Laaꞌin xik we chi karibꞌk,
chan.
—Toxik ajwiꞌ laaꞌo chaawix,
chankebꞌ re.
Ut keꞌok saꞌ jun li jukubꞌ ut keꞌxnumsi li qꞌojyiin chi karibꞌk.
Abꞌanan maa jun li kar keꞌxchap.
Naq ak yoo chik chi saqeewk,
li Jesús kixkꞌutbꞌesi wiꞌchik ribꞌ chiruhebꞌ chire li palaw.
Abꞌanan ebꞌ li xtzolom inkꞌaꞌ keꞌxnaw naq aꞌan li Jesús.
Kixye li Jesús rehebꞌ:
—Ex walal inkꞌajol,
¿ma xechap li kar?
chan.
Ebꞌ aꞌan keꞌchaqꞌok ut keꞌxye:
—Maa jun xqachap.—
Li Jesús kixye rehebꞌ:
—Kutumaq leeyoy chixkꞌatq li jukubꞌ,
saꞌ leenim re naq teechap li kar,
chan.
Ut keꞌxkut li xyoy saꞌ li haꞌ ut inkꞌaꞌ chik keꞌxkuy risinkil xbꞌan xkꞌial li kar li keꞌxchap.
Ut li xtzolom li Jesús,
li raro xbꞌan,
kixye re laj Pedro:
—¡Aꞌan li Qaawaꞌ!
— Ut laj Pedro,
naq kirabꞌi naq aꞌan li Qaawaꞌ,
kixkꞌe wiꞌchik li raqꞌ chirix xbꞌan naq kirisi naq kiꞌok chi karibꞌk,
ut kixkut ribꞌ saꞌ li haꞌ re taaxik rikꞌin li Jesús.
Ut ebꞌ li xkomon keꞌchal saꞌ li jukubꞌ.
Yookebꞌ chixkelonkil li xyoy nujenaq chi kar.
Moko najt ta wankebꞌ chire li palaw,
yal okꞌaal metro tana.
Naq keꞌel saꞌ li jukubꞌ keꞌril naq wan jun li xam kꞌuubꞌkꞌu.
Li Jesús yoo chixpombꞌal jun li kar saꞌ xbꞌeen li ru xam ut wan ajwiꞌ kaxlan wa rikꞌin.
Li Jesús kixye rehebꞌ:
—Kꞌamomaq chaq wibꞌ oxibꞌaq li kar li xechap.—
Laj Simón Pedro kiꞌok saꞌ li jukubꞌ ut kixkelo li yoy chi chꞌochꞌel nujenaq chi niinqi kar.
Jun ciento rikꞌin oxlaju roxkꞌaal (153) li kar wan saꞌ li yoy.
Usta qꞌaxal nabꞌalebꞌ li kar wan chi saꞌ,
abꞌanan inkꞌaꞌ kipejeꞌ li yoy.
Li Jesús kixye rehebꞌ:
—Kimqex ut waꞌinqex.
— Ut maa jun rehebꞌ li xtzolom kiraj xpatzꞌbꞌal re ma aꞌan li Qaawaꞌ xbꞌan naq ak nekeꞌxnaw naq aꞌan li Qaawaꞌ.
Ut li Jesús kixchap li kaxlan wa ut kixkꞌe rehebꞌ.
Ut kixkꞌe ajwiꞌ li kar.
Aꞌin li rox sut naq kixkꞌutbꞌesi wiꞌchik ribꞌ li Jesús chiruhebꞌ li xtzolom naq ak xwakli wiꞌchik chi yoꞌyo saꞌ xyaanqebꞌ li kamenaq.
Naq ak xeꞌwaꞌak,
li Jesús kixye re laj Simón Pedro:
—At Simón,
ralalat laj Jonás,
¿ma qꞌaxal nikinaara chiruhebꞌ aꞌin?
— Laj Pedro kixye re:
—Qaawaꞌ,
laaꞌat nakanaw naq nakatinra,
chan.
Ut li Jesús kixye re:
—Chawilaqebꞌ li walal inkꞌajol li toj qꞌunebꞌ xchꞌool saꞌ li xpaabꞌaalebꞌ joꞌ jun li pastor narilebꞌ li xkokꞌ karner.—
Ut li Jesús kixye wiꞌchik re:
—At Simón,
ralalat laj Jonás,
¿ma nikinaara?
— Laj Pedro kixye:
—Qaawaꞌ,
laaꞌat nakanaw naq nakatinra.
— Ut li Jesús kixye re:
—Chawilaqebꞌ li walal inkꞌajol joꞌ jun li pastor narilebꞌ li xkarner,
chan.
Ut li Jesús kixpatzꞌ wiꞌchik re rox sut:
—At Simón,
ralalat laj Jonás,
¿ma nikinaara?
— Ut kirahoꞌ saꞌ xchꞌool laj Pedro xbꞌan naq li Jesús kixpatzꞌ re rox sut “¿ma nikinaara?”.
Joꞌkan naq kixye re li Jesús:
—Qaawaꞌ,
laaꞌat nakanaw chixjunil li kꞌaꞌaq re ru.
¡Laaꞌat nakanaw naq nakatinra!
— Ut li Jesús kixye wiꞌchik re:
—Chawilaqebꞌ li walal inkꞌajol joꞌ jun li pastor narilebꞌ li xkarner.
Relik chi yaal ninye aawe naq toj saajat,
nakabꞌakꞌ aasaꞌ aajunes ut nakatxik yalaq bꞌar nakawaj xik.
Abꞌanan naq ak tiixaqat chik,
taayeꞌ laawuqꞌ ut jalan taabꞌakꞌoq re ut tatxkꞌam bꞌar inkꞌaꞌ nakawaj xik,
chan.
Rikꞌin li aatin aꞌin li kixye li Jesús,
yoo chixyebꞌal chanru naq taakamsiiq laj Pedro.
Ut rikꞌin xkamik tixkꞌe xloqꞌal li Dios.
Naq ak xye aꞌin,
li Jesús kixye re laj Pedro:
—Chinaataaqe,
chan re.
Laj Pedro kixsuqꞌisi ribꞌ ut kiril li xtzolom li Jesús,
li raro xbꞌan,
yoo chi xik chirixebꞌ.
Aꞌan li xtzolom li kipatzꞌok re li Jesús naq yookebꞌ chi waꞌak,
“¿Ani taaqꞌaxtesiinq aawe,
at Qaawaꞌ?”
Naq laj Pedro kiril aꞌan,
kixpatzꞌ re li Jesús:
—Ut li wiinq aꞌan,
Qaawaꞌ,
¿ma tixkꞌul joꞌ tinkꞌul laaꞌin?
chan.
Li Jesús kixye re:
—Wi laaꞌin tinwaj naq yoꞌyooq aꞌan toj tinkꞌuluunq wiꞌchik,
¿kꞌaꞌru taawaj re laaꞌat?
Laaꞌat kꞌe aachꞌool chintaaqenkil,
chan li Jesús re laj Pedro.
Joꞌkan naq kiꞌel resil saꞌ xyaanqebꞌ laj paabꞌanel naq li jun aꞌan inkꞌaꞌ taakaamq.
Abꞌanan maawaꞌ joꞌkan kixye li Jesús.
Inkꞌaꞌ kixye naq inkꞌaꞌ taakaamq.
Kaꞌaj wiꞌ kixye,
“Wi laaꞌin tinwaj naq yoꞌyooq toj tinkꞌuluunq,
¿kꞌaꞌru taawaj re laaꞌat?”
Ut li tzolom aꞌan,
aꞌan laaꞌin laj Juan.
Laaꞌin kinꞌilok re li kꞌaꞌru kikꞌulman ut xinchꞌolobꞌ xyaalal saꞌ li hu aꞌin.
Ut laaꞌo naqanaw naq tzꞌaqal yaal li kꞌaꞌru xintzꞌiibꞌa saꞌ li hu aꞌin.
Toj wan chik nabꞌal li kꞌaꞌaq re ru kilajxbꞌaanu li Jesús.
Wi ta tzꞌiibꞌanbꞌil retalil chi xjunjuunqal,
laaꞌin ninye naq maa joqꞌe raj taatzꞌaqloq li ruchichꞌochꞌ choqꞌ xnaꞌaj li hu li taatzꞌiibꞌamaanq wiꞌ retalil.
Joꞌkan taxaq.